送晁道夫叔姪
作者：黄庭堅
朝代：宋

paragraphs: 晁氏出西鄂，世家多藝文。
文莊和鼎實，尚書亦大門。
簡編自襁褓，簪笏到仍昆。
向來映軒冕，頗據要路津。
恩勤均骨肉，四海一堯民。
无咎晚相見，實惟諸晁孫。
智囊似內史，筆力窺漆園。
詞林少根蔕，斯人今絕倫。
我爲折腰吏，綠綺網蛛塵。
傾心得僚友，燕及脊令原。
嘉肴味同和，絃誦聲相聞。
如人逃空虛，見似已解顔。
何況金石交，迺其骨肉親。
二年吟楓葉，忘我木索勤。
行行不忍別，共醉古柳根。
樽前猶講學，夏夜衆星繁。
念當侍白髮，甘旨共蘭蓀。
帆檣灑風雨，浪波出蛟黿。
持親慎行李，强學加飯飧。
革囊走官郵，寄書遠相存。
阿四去大農，六典與討論。
君到輦轂下，爲問平生言。
儻登鄴王臺，多話歸參軍。